GiliGold/VAD_KnessetCorpus huggingface dataset:
ירדנה מלר הורוביץ: ביום שני, כ"ה בכסלו – זה נר שני של חנוכה – ישיבת הכנסת תיפתח ב-13:00, תסתיים בשעה 16:00 לכל המאוחר; יום שלישי, כ"ו בכסלו – נר שלישי של חנוכה – 30 בנובמבר, תיפתח ב-13:00 ותסתיים ב-16:00 לכל המאוחר; יום רביעי, כ"ז בכסלו התשפ"ב, 1 בדצמבר 2021 – נר רביעי של חנוכה – ישיבת הכנסת תיפתח כרגיל בשעה 11:00 ותסתיים בשעה 15:00 לכל המאוחר.
ירדנה מלר הורוביץ: בתום ישיבת הכנסת יושב-ראש הכנסת יזמין את חברי הכנסת, באי הבית ועובדי הבית להדלקת נר בטרקלין.
ירדנה מלר הורוביץ: אני מציינת כאן את שבועות רק בשביל שנדע.
ירדנה מלר הורוביץ: חג השבועות השנה יתקיים בימים שבת וראשון – ה', ו' בסיוון.
מאיר פרוש: זה לא נכון.
מאיר פרוש: המינוחים של הלוח, זה לא נכון.
ניר אורבך: עוד רגע אחד.
ירדנה מלר הורוביץ: אתה תאיר את עינינו, טוב שאדוני פה.
ירדנה מלר הורוביץ: לכן שבוע העבודה שלנו ייפתח ביום שני, איסרו חג.
ירדנה מלר הורוביץ: איסרו חג שבועות – היו פעמים שעבדנו, היו גם פעמים שלא עבדנו, ולכן ציינתי את זה פה, שתדעו שיום ראשון זה יום שהוא חג.
ירדנה מלר הורוביץ: אם חבר הכנסת פרוש יודע אחרת, נשמח לדעת.
ירדנה מלר הורוביץ: המושב השלישי, לפי ההצעה הזו, ייפתח, בעזרת השם, ביום ראשון, כ"ח בתשרי התשפ"ג, 23 באוקטובר 2022, שזה יום שני הראשון לאחר שמיני עצרת.
מאיר פרוש: קודם כול, כדי להסביר מה הכוונה כשאמרתי שזה לא נכון.
מאיר פרוש: חג השבועות בארץ – וחבר הכנסת אורבך, אני מבקש שתגן עליי – נחוג רק יום אחד, בחוץ לארץ נחוג יומיים.
ניר אורבך: נכון, נכון.
מאיר פרוש: זה לא שחג השבועות הוא שבת וראשון, את רוצה לומר שיום ראשון הוא חג השבועות, שהוא צמוד לשבת.
מאיר פרוש: את יכולה להגיד כך.
ירדנה מלר הורוביץ: אני יודעת את זה.
ירדנה מלר הורוביץ: גדלתי בבית שאני יודעת את זה.
מאיר פרוש: מסמך של הכנסת שאומר שחג השבועות יהיה בשבת וראשון – זה לא נכון.
ניר אורבך: ההערה מתקבלת.
ניר אורבך: חג השבועות הוא ביום ראשון.
ירדנה מלר הורוביץ: חג מתן תורה הוא ביום ראשון, ובמוצאי שבת ערב חג.
מאיר פרוש: אני לא יודע מה להתייחס לגבי אסרו חג.
מאיר פרוש: יש כאלה שבאסרו חג הולכים עוד בבגדי חג ושבת.
ירדנה מלר הורוביץ: לכן אמרתי שברוב השנים עבדנו, היו שנים שלא עבדנו.
ירדנה מלר הורוביץ: זה בהתאם להחלטה שלכם.
מאיר פרוש: אני רוצה להתייחס לחלק הראשון.
מאיר פרוש: אם הבנתי נכון, באיזשהו מקום כתוב שהכנסת צריכה לתפקד במשך שמונה חודשים.
ירדנה מלר הורוביץ: לפחות.
ירדנה מלר הורוביץ: לא פחות משמונה חודשים.
מאיר פרוש: לפחות.
מאיר פרוש: כאן יוצא שאנחנו עובדים תשעה וחצי חודשים.
ירדנה מלר הורוביץ: נכון, כי זו שנה מעוברת.
מאיר פרוש: השאלה שלי היא: האם לא היה יותר נכון אם היינו מורידים שבועיים פלוס מחודש אדר ב', והפגרה לא תתחיל ב-ב' ניסן אלא שהיא תתחיל, נגיד, אחרי פורים.
מאיר פרוש: אנחנו נמצאים בכנס החורף שהוא שישה חושים עבודה, אנחנו די נצמדים לחג הפסח.
מאיר פרוש: אני לא יודע, כל אחד עם המטלות שלו לחג הפסח, אבל פה אנחנו כבר נכנסים ל-ב'.
מאיר פרוש: אני זוכר שבעבר היה שבכוונה סיימו את הכנסת.
מאיר פרוש: אנחנו בין כה נמצאים מעל השמונה חודשים, השאלה היא לא היה יותר נכון שאחרי פורים – אני לא יודע מתי יוצא פורים השנה - - -
צבי האוזר: אדר.
ניר אורבך: פורים יוצא השנה ב-17 במרץ.
ירדנה מלר הורוביץ: 17–18 במרץ.
מאיר פרוש: יום בשבוע.
ניר אורבך: יום חמישי.
מאיר פרוש: אז כבר בשלישי ורביעי לא תעבוד.
ירדנה מלר הורוביץ: רביעי זה תענית אסתר.
מאיר פרוש: אם פורים הוא יום חמישי, ט"ו, אז תענית אסתר לא ביום רביעי.
ניר אורבך: פורים זה י"ד – אני מדבר על פורים רגילים, לא פורים מוקפין.
מאיר פרוש: בירושלים אבל.
ניר אורבך: בירושלים זה יום שישי.
ניר אורבך: תענית אסתר שלנו – הרגילים, מהערים הרגילות בארץ – היא ב-י"ג, יום רביעי ה-16 בחודש.
ניר אורבך: חבר הכנסת פרוש, אני באופן אישי, אם הייתה פה הצעה והיינו מציעים להוסיף, אולי, אז הייתי יותר מזדהה עם זה.
ניר אורבך: אם יש הצעה של יושב-ראש הכנסת – חבר הכנסת האוזר, נשמע גם מה עמדתך.
צבי האוזר: אני חי טוב עם ההצעה כפי שהיא על שולחננו.
מאיר פרוש: אני לא מתמוטט מההצעה.
מאיר פרוש: אחרת, בשביל מה מביאים את זה לפה?
מאיר פרוש: יושב-ראש הכנסת ממליץ, אז בואו נכבד אותו, נגיד לו שלום וזהו.
מאיר פרוש: אתה שואל אותי.
מאיר פרוש: לגופו של דבר, תענית אסתר זה חורף, אנחנו צמים באותו יום.
ירדנה מלר הורוביץ: הכנסת תמיד עובדת, גם ב-י' בטבת, י"ז בתמוז.
מאיר פרוש: זה יום רביעי, תענית אסתר.
ירדנה מלר הורוביץ: כן, עובדים.
מאיר פרוש: אני עובד ואני צם.
מאיר פרוש: אם מותר להרהר, אז אני אומר בקול.
ניר אורבך: מותר.
ניר אורבך: העמדה האישית שלי – ותיכף נשמע גם את חבר הכנסת האוזר – היא שאם היה בא יושב-ראש הכנסת ומציע משהו ואנחנו היינו מציעים להוסיף, הייתי יותר מזדהה מאשר כשרוצים להוריד.
ניר אורבך: אני גם לא חושב שעד עכשיו סבלנו כל כך.
ניר אורבך: זו דעתי.
מאיר פרוש: מה שמפריע לי יותר זה שנכנסים ל-ב' ניסן.
ניר אורבך: מציינים ב' ניסן, אבל ב' ניסן יוצא יום ראשון.
ניר אורבך: בפועל אנחנו מסיימים בסוף אדר לפי ההצעה הזאת.
מאיר פרוש: להוריד מהמינימום שצריך לא הייתי מבקש, אבל מאחר שזה תשעה וחצי חודשים אני שואל לגבי שבוע אחרי פורים.
ניר אורבך: אני רוצה לשמוע מה העמדה של חבר הכנסת האוזר.
צבי האוזר: אולי נכריז על חמש דקות התייעצות?
ניר אורבך: אנחנו חוזרים לפה ב-10:18.
ניר אורבך: אנחנו יוצאים להתייעצות סיעתית.
ניר אורבך: אני מאריך את ההפסקה עד 10:30.
ניר אורבך: חבר הכנסת פרוש, עוד לא הספקנו לדבר עם היושב-ראש.
ניר אורבך: כרגע הוא בדרכו לטקס לשדה בוקר והוא במסוק, אז אי-אפשר לדבר איתו.
ניר אורבך: בעינינו ההצעה שהצעת הגיונית.
ניר אורבך: מעבר לזה, אנחנו גם חושבים שעכשיו, אחרי התקציב, הגיע הזמן לשנות את האווירה במשכן בכלל, גם בוועדות וגם במליאה, ולהתחיל עם צעדים בוני אמון.
ניר אורבך: אז אנחנו רואים חשיבות בדבר הזה - - -
מאיר פרוש: לא דיברתי בשם האופוזיציה.
ניר אורבך: עכשיו אני מדבר איתך בתור חבר כנסת מהאופוזיציה – לצערי, שאתה מהאופוזיציה.
מאיר פרוש: בסדר, מעריך את זה מאוד.
ניר אורבך: לכן כרגע לא נקבל החלטה.
ניר אורבך: נדבר עם היושב-ראש, נגיד לו מה ההעמדה שלנו.
מאיר פרוש: תבדקו את חנוכה, תבדקו את תענית אסתר.
מאיר פרוש: גם לערבים יש ימים שהם – אם יש לנו חודש וחצי יותר ממה שצריך, אז - - -
ניר אורבך: יש יותר מהצעה אחת שנוכל לקבל, זו דעתנו.
ניר אורבך: לכן כרגע אנחנו נתפזר בלי לקבל החלטה.
ניר אורבך: נעשה התייעצות עם היושב-ראש, ואם הוא יראה לנכון, הוא יעביר את זה מחדש להתייעצות שלו עם הסגנים ונודיע על כינוס חדש של הישיבה על הנושא הזה.
ניר אורבך: תודה רבה לכם, אני נועל את הישיבה.
ניר אורבך: אני מתכבד לפתוח את דיון ועדת הכנסת.
ניר אורבך: היום יום ראשון, ו' בתשרי התשפ"ב, 12 בספטמבר 2021.
ניר אורבך: שלום לכם.
ניר אורבך: גמר חתימה טובה לכולם.
ניר אורבך: מבחינתנו היום זה באמת יום חשוב לעבודת הממשלה והכנסת.
ניר אורבך: שוב, צר לי שגם הבוקר אנחנו פותחים את הוועדה ללא יכולת של האופוזיציה להצביע איתנו.
ניר אורבך: נתבקשתי על ידי יושבת-ראש הקואליציה להגיד שוב, שככל שיימסרו היום שמות לוועדות השונות אז יושב-ראש הכנסת יפתח את המליאה לפי הצורך.
יצחק פינדרוס: אנחנו לא רוצים להטריח אותו.
ניר אורבך: זאת הבחירה של האופוזיציה.
ניר אורבך: שבנו וביקשנו וחזרנו וביקשנו אבל לא נענינו.
ניר אורבך: יש עוד חלק מחברי האופוזיציה - - -
מאיר פרוש: אתה יודע לנמק את הסיבות למה לא נענית?
יצחק פינדרוס: תנחומיי.
מאיר פרוש: אתה יודע לנמק את הסיבות?
מאיר פרוש: תנמק אותן בתוך הפרוטוקול.
מאיר פרוש: הרי אתה רוצה את הפרוטוקול - - -
שמחה רוטמן: אנחנו סומכים עליך שתציג את הסיבות.
מאיר פרוש: אתה רוצה פרוטוקול כדי לומר שאתה מביע צער מטעם ובשם יושבת-ראש הקואליציה, תסביר גם את הנימוקים למה לא.
ניר אורבך: גם הערתך, חבר הכנסת פרוש, נרשמה בפרוטוקול.
מאיר פרוש: כדי שיהיה איזון מסוים בתוך הפרוטוקול.
ניר אורבך: אתן לכל אחד לדבר, כמובן.
ניר אורבך: אני מבקש לאפשר לי להמשיך.
מאיר פרוש: אז שיירשם שאמרנו שברור לכולם מדוע אנחנו מתנהגים ככה.
ניר אורבך: גם ברור לכולם.
ניר אורבך: ושוב, הערתך נרשמה לפרוטוקול.
ניר אורבך: שבנו וביקשנו, וחזרנו וביקשנו, אבל לא נענינו.
ניר אורבך: וכמו שאמרתי, יש חלק מחברי האופוזיציה שעדיין חושבים שהם יצליחו להפיל את הממשלה הזאת אם הם לא ייקחו חלק בתהליך הדמוקרטי.
ניר אורבך: אבל הממשלה הוקמה, חבר הכנסת פינדרוס, בהמשך לשיחה שלנו ביום חמישי.
יצחק פינדרוס: אני לא טוען שהיא לא לגיטימית, אני טוען שאין.
יצחק פינדרוס: הפוך, אני רוצה שתהיה ממשלה גם לא לגיטימית, לפחות שתהיה ממשלה.
יצחק פינדרוס: אני רוצה שתהיה ממשלה, לגיטימית או לא, שתהיה.
ניר אורבך: הממשלה הוקמה והכנסת מתפקדת, ואתם כרגע נשארים מאחור.
ניר אורבך: אני מבקש לחזור ולציין את מה שאני חוזר ואומר כבר ימים רבים, האופוזיציה בוחרת במודע לא להשתתף בעבודה הפרלמנטרית החשובה של הוועדות.
ניר אורבך: אני רוצה להגיד עוד משהו, וזה בהמשך לציוצים של חבריי מיום חמישי, הטענות שנשמעות מערבבות - - -
אבי מעוז: בהמשך למה?
ניר אורבך: לציוצים.
אבי מעוז: מה זה ציוצים?
שמחה רוטמן: לפחות לצייץ עוד נותנים לנו, אל תפריע.
ניר אורבך: שמחה יסביר לך אחר כך.
אבי מעוז: למה אתה קורא לנו ככה?
אבי מעוז: אנחנו מצייצים אנחנו?
שמחה רוטמן: אתה לא.
יצחק פינדרוס: יש לי טלפון כשר, אין לי שם טוויטר, אז אולי תגיד מה - - -
מאיר פרוש: ולי גם אין, ואני לא יודע בדיוק מה יש לעשות כדי שיהיו ציוצים כאלה.
שמחה רוטמן: אני מצייץ בשביל כולכם.
ניר אורבך: בדיוק, חבר הכנסת רוטמן יסביר לכם אחרי זה, הוא מומחה לזה.
ניר אורבך: ושם הטענות שנשמעו מערבבות בין העניינים המהותיים לעניינים הפוליטיים.
ניר אורבך: הייתי מבקש מכם, אני יודע שהבקשה מן הסתם לא תתקבל, אבל הגיע הזמן להוציא את הטיעונים המגוחכים של ממשלת שמאל מסל הטיעונים שלכם.
ניר אורבך: גם אם תמשיכו להגיד את זה, וגם אם תמשיכו את קמפיין הרשתות שלכם, לא תצליחו לשנות את העובדה שמדובר בממשלת אחדות עם ראש ממשלה ימני.
ניר אורבך: באנו לעשות טוב לעם ישראל ולמדינת ישראל.
גלית דיסטל אטבריאן: איך אחדות אם 33 מנדטים אינם?
ניר אורבך: גלית, אני אתן לך - - -
גלית דיסטל אטבריאן: אבל היוהרה הזאת, היוהרה.
ניר אורבך: חברת הכנסת דיסטל, אני אתן לך, תקשיבי.
גלית דיסטל אטבריאן: חוסר המודעות.
ניר אורבך: אני רוצה להגיד דבר אחד.
ניר אורבך: תצאי מהראש של הוועדה המסדרת, כי הדיונים פה הם אחרים.
גלית דיסטל אטבריאן: אני לא אצא משום ראש.
ניר אורבך: מבחינת ניהול הדיון.
גלית דיסטל אטבריאן: אל תגיד יותר ממשלת אחדות.
ניר אורבך: אני אגיד מה שאני רוצה.
גלית דיסטל אטבריאן: לא כשאתם מדירים חצי עם, את האחים שלכם.
ניר אורבך: אני אגיד מה שאני רוצה, ואת תגידי מה שאת רוצה.
גלית דיסטל אטבריאן: האליטה הסרוגה חברה לאליטה החילונית - -
ניר אורבך: לפחות לדברים שלי - - -
גלית דיסטל אטבריאן: - - ולמוסלמים האנטי-ציוניים.
ניר אורבך: עכשיו אני מבקש דבר אחד, אנחנו מנהלים פה דיון ענייני ומכובד, ואני אתן לך להגיד כל מה שאת רוצה, אז בבקשה לא להפריע כשמישהו אחר מדבר.
ניר אורבך: תבקרו אותנו, תחלקו עלינו, זהו תפקידכם, אבל תמלאו אותו כמו שצריך.
ניר אורבך: וכעת אני פונה לחבריי מהימין בקצרה.
ניר אורבך: הימין האידאולוגי מתחלק לשניים, החלק האחד שמטפס על עץ מחודד וגבוה ולא רוצה לרדת ממנו.
אבי מעוז: מערכת הבחירות התחילה?
ניר אורבך: לא במערכת הבחירות, חבר הכנסת מעוז, לא במערכת הבחירות.
אבי מעוז: אני רק רוצה להבין אם הממשלה הולכת לפזר את הכנסת.
ניר אורבך: אני אסיים ותכף תבין.
ניר אורבך: וגם לך אני משתדל אף פעם לא להפריע, אני מבקש ממך גם לא מפריע לי.
אבי מעוז: מאה אחוז.
ניר אורבך: לא במערכת הבחירות ולא עכשיו.
אבי מעוז: אסור קריאות ביניים?
ניר אורבך: אני מבקש שלא.
ניר אורבך: אתה רוצה, אני לא אעשה לך חס וחלילה שום דבר, אני רק מבקש.
אבי מעוז: מאה אחוז, בסדר.
ניר אורבך: אתה יכול לא לכבד את הבקשה.
ניר אורבך: הימין הזה מטפס על עץ ומצייץ – אחרי זה חבר הכנסת רוטמן יסביר מה זה – עם אידיאולוגיה חסרת פשרות, שמפספסת את קידום השקפת עולמה בצורה שמוותרת על היכולת לקדם את מה שהיא מאמינה בו.
ניר אורבך: אידיאולוגיה שרואה רק את העקרונות לנגד עיניה, ולא כיצד משיגים אותם.
ניר אורבך: החלק השני הוא בעל אידיאולוגיה בלתי מתפשרת, אבל גם עם ראייה מורכבת, אשר מבין שכורח המציאות מאפשר לו ליצור שיתופי פעולה ושיח אחר, שיודע שחלק מהותי מהאידיאולוגיה שלו לא יכול להיות מיושם בשנים הקרובות.
ניר אורבך: כמו שאגב לא יושם גם בממשלות יותר ימניות, אבל יודע שהדבר הגדול הזה מדינת ישראל, ראשית צמיחת גאולתנו, מאפשר לו להתקדם ולקדם את המדינה ולהשפיע על זהותה ואופיה, ולא להישאר בצידי הדרך ולזרוק עליה אבנים.
ניר אורבך: השאלה היא תמיד מה אנחנו רוצים להיות.
ניר אורבך: אלה שמקדמים את האידיאולוגיה שלנו בדרכים מורכבות ומגוונות, לפעמים קצת איטיות יותר אבל בהליכה והתקדמות מתמדת, או להיות אלו שיודעים לדקלם אותה, אבל בוחרים לצעוק במקום לעשות.
ניר אורבך: לאחר שהבעתי את הקשיים שלי חשוב לי לברך את העוסקים בבניית חוק התקציב וחוק ההסדרים.
ניר אורבך: החוק מגיע לדיון בוועדה אחרי שעבר לא מעט דיונים, ויכוחים, ושינויים, בדרך כלל מאחורי הקלעים.
ניר אורבך: רצינו להגיע הפעם לוועדה עם כמה שיותר הסכמות לפני הדיונים בוועדה, עם הוצאת רפורמות בהסכמה מתוך ההסדרים עוד לפני ההגעה לכאן.
ניר אורבך: על חלק מהמחלוקות מן הסתם שמעתם ועל חלק לא.
ניר אורבך: נעשתה עבודה מאומצת על מנת שנגיע לכאן, סיעות הקואליציה, לדיון בפיצול החוק לוועדות השונות, מאוחדים, עניינים, ועם יכולת להתחיל ולעבוד.
ניר אורבך: ישבנו עם ראשי הוועדות השונות, ראשי הסיעות, שרי ממשלה וחברי כנסת.
ניר אורבך: אני מודה לכולם על הנכונות, על היכולת למצוא פשרות ולהצליח, וגם לשמור על העקרונות שלנו כשזה מגיע לזה.
ניר אורבך: שוב, אני מצטער שלא נוהל סיג ושיח עם האופוזיציה.
ניר אורבך: אבל אנחנו לא יכולים להושיב אתכם בכוח לשולחן הדיונים.
ניר אורבך: אני רוצה להודות ליושב-ראש הכנסת מיקי לוי על העבודה הקשה, ועל העמידה על כך שחוק ההסדרים צריך להיות הגיוני.
ניר אורבך: מיקי הוא בעל מקצוע, הוא לא חבר כנסת חדש, הוא יודע את העבודה, יש לו עקרונות, והוא שם את אזרחי ישראל לנגד עיניו.
ניר אורבך: אני רוצה להודות גם לעורכת דין שגית אפיק יועמ"שית הכנסת על העבודה המאומצת.
ניר אורבך: גם כשאנחנו חלוקים הכול תמיד נעשה באופן מכבד ומקצועי.
ניר אורבך: הפיצול היום הוא תחילת העבודה.
ניר אורבך: ישנם דברים שהדיון לגביהם עדיין לא מוצה, ולכן נמשיך בעבודה קשה גם בוועדות כדי ליצור חוק נכון, בריא, ויעיל לכלל החברה הישראלית.
ניר אורבך: אנחנו רק בתחילתה של הדרך.
ניר אורבך: עכשיו לכמה עניינים טכניים.
ניר אורבך: אנחנו נחלק את הנושאים בצורה הבאה - - -
מאיר פרוש: ביקשתי רשות דיבור להתייחס למה שאמרת עכשיו.
ניר אורבך: אמרתי שאתן לכולם לדבר.
מאיר פרוש: לפני שניכנס לעניין.
ניר אורבך: אני רק נותן עוד כמה פרטים טכניים על זה, ואני אתן לכם לדבר.
ניר אורבך: הנושאים יחולקו בצורה הבאה: נתחיל מהנושאים שעליהם אין מחלוקות בתוך הקואליציה ומול הייעוץ המשפטי, כי הגענו להסכמות, ונמשיך לנושאים בהם עוד יש להמשיך לדון.
ניר אורבך: כמו שסוכם בין הקואליציה לאופוזיציה, הדיונים יימשכו עד השעה תשע בערב, והחל מהשעה תשע יהיו הצבעות על כל סעיף וסעיף.
ניר אורבך: חשוב לי במיוחד היום להשתדל לא להגביל בזמן את הדוברים, לתת לכל אחד להביע את דעתו בכבוד.
ניר אורבך: אני מבקש שהוועדה תתנהל בצורה מכובדת ומכבדת, שנשמע אחד את דברי השני, שנקשיב, שנחלוק, ונבקר בכבוד.
ניר אורבך: מאחר שאני מעריך שזה באמת יהיה יום עם לא מעט חילוקי דעות, אני מבקש לסיים דווקא בבקשתו של רבי אלימלך מליז'נסק: אדרבה, תן בליבנו שנראה כל אחד מעלת חברינו ולא חסרונם, ושנדבר כל אחד את חבירו בדרך הישר והרצוי לפניך, ואל יעלה שום שנאה מאחד על חברו חלילה.
ניר אורבך: כעת ניתן אפשרות לדוברים שנרשמו.
אבי מעוז: תודה.
אבי מעוז: אני רוצה לעשות הקדמה, ולאחר מכן אם אתה יכול, חבר הכנסת אורבך, אם אתה יכול לפרט באיזה נושאים אין מחלוקת בקואליציה ואתה מביא אותם בהתחלה, ועל איזה נושאים עדיין יש מחלוקות בתוך הקואליציה, כי זה יעזור לנו להיערך להמשך היום.
אבי מעוז: אז אני אשמח אם תוכל בהזדמנות לבטא את זה.
אבי מעוז: אנחנו בשבוע שחל בו יום הכיפורים ויש את תפילת כל נדרי, תפילה נפלאה שאנחנו מתחילים איתה את יום הכיפורים.
אבי מעוז: ואנחנו אומרים "על דעת המקום ועל דעת הקהל, בישיבה של מעלה ובישיבה של מטה אנו מתירין להתפלל עם העבריינים", וזה נפלא.
אבי מעוז: ואני אדבר על עצמי.
אבי מעוז: כל שנה מחדש כשאני מתקרב ליום הכיפורים אני רואה את עצמי שאני כלול בכלל העבריינים.
אבי מעוז: ואני מחפש בעצמי כל הזמן מה הן העבירות שעוד ניתן לתקן עד יום הכיפורים.
אבי מעוז: לא שאני כלול בקהל בלא עבירות ולא עבריין, אלא שאני הוא העבריינים שאליהם מכוונת התפילה הזאת.
אבי מעוז: אני מציע לכל אחד מאיתנו לנהוג ככה.
אבי מעוז: אנחנו באמת בענווה גדולה, יש לנו הרבה הרבה עבירות מאחורינו.
אבי מעוז: אני מדבר בעיקר על עבירות שבין אדם לחברו, ואנחנו עליהם הולכים לבקש סליחה ומחילה, ואנחנו גם בטוחים מצד שני שאנחנו ניסלח על ידי הקדוש ברוך הוא בדין ונצא זכאים בדין.
אבי מעוז: אבל הגישה הנכונה היא שאנחנו העבריינים.
אבי מעוז: ומתוך הגישה הזאת, שבאמת אנחנו מנסים לבדוק את עצמנו כל הזמן, אנחנו מנסים לבדוק איפה לא היינו בסדר אני מנסה לתת איזושהי פרספקטיבה למהלכים שקורים פה בין הקואליציה לבין האופוזיציה.
אבי מעוז: אז זה נכון, כמו שאמרת, ניר, נכון, קמה ממשלה, אנחנו לא מכחישים את העובדות, אנחנו לא חיים בעולם מדומיין, קמה ממשלה.
אבי מעוז: ותעזוב כרגע את הצורה שבה היא קמה, האם היא קמה מתוך עבריינות במובן הזה של הציבור, במובן הזה של גניבת הקולות.
אבי מעוז: אני לא מתייחס לדבר הזה.
אבי מעוז: יש ממשלה בישראל, ויש ראש ממשלה בישראל, ויש שרים בישראל, ויש קואליציה בישראל.
אבי מעוז: אחת הבעיות הגדולות היא שהקואליציה חושבת שהיא יכולה לנהל את המדינה בלי אופוזיציה.
אבי מעוז: והיא רוצה לעשות לעצמה חיים קלים, היא יודעת שהיא מצויה באיזשהו מצב של קרעי תרנגולת, כי החיבורים שם בקואליציה לא טבעיים.
אבי מעוז: הקצוות הם יותר מדי קצוות בשביל להגיד שהחיבור הוא טבעי, ולכן היא מעדיפה לסדר לעצמה מצע נוח בתוך הכנסת כדי שהיא תצליח להעביר את כל מה שהיא רוצה להעביר.
אבי מעוז: בנקודה הזאת אנחנו האופוזיציה לא מוכנים לשחק את המשחק.
אבי מעוז: עכשיו אתה יכול לקרוא מכאן ועד הודעה חדשה, אתה יכול לקרוא לנו: אני קורא לכם, תבואו ותצטרפו למשחק הדמוקרטי.
אבי מעוז: המשחק לא דמוקרטי כי יצרתם כללי משחק לא דמוקרטיים.
אבי מעוז: למה המשל דומה?
אבי מעוז: למה הדבר דומה?
אבי מעוז: הדבר דומה לכך שהגעת לסדרת גמר ב-NBA, ואז שולחים שופטים למגרש כשכולם יוצאי אחת הקבוצות.
אבי מעוז: אומרת הקבוצה השנייה לעצמה: תשמע, זה משחק מכור.
אבי מעוז: מה היא יכולה לעשות כשהמשחק מכור?
אבי מעוז: הדבר היחידי שהיא יכולה לעשות, שלעולמי עד ייזכר שהאליפות שזכתה הקבוצה השנייה היא אליפות מכורה מראש, וזה מה שאנחנו עושים, אז היא לא מופיעה על המגרש.
אבי מעוז: אז היו ארבעה ניצחונות טכניים, ואז הקבוצה ההיא תזכה באליפות, אבל המשחק מכור מראש.
אבי מעוז: ולעולמי עד ייזכר שהאליפות הזאת היא אליפות מכורה מראש.
אבי מעוז: זה מה שאנחנו עושים.
אבי מעוז: הפכתם את המשחק למכור מראש.
אבי מעוז: אין לנו שום סיכוי כשבוועדת הכספים יושבים שני נציגים מהליכוד – שהוא מבטא את רוב העם, הוא המפלגה עם מספר המנדטים הרב ביותר בכנסת בהפרש אדיר לעומת זאת שבאה אחריה – ונתתם לליכוד שני נציגים בדיוק כמו למשותפת, כביכול מהאופוזיציה, והרסתם את המשחק.
אבי מעוז: זה משחק מכור מראש בוועדת הכספים.
אבי מעוז: אין לנו מה לשבת שם.
אבי מעוז: עכשיו זה כל כך פשוט לעין כל.
אבי מעוז: אתה יודע שכשספר תורה נפסל או שיש חשש שספר תורה נפסל מביאים את ספר התורה לילד: בוא תגיד מה כתוב פה.
אבי מעוז: אם הוא יודע לקרוא נכון מה כתוב בספר התורה אז זה כשר.
אבי מעוז: אם הילד יודע לקרוא נכון אות אחת שהתעוותה קצת או שהתחברה קצת זה כשר.
אבי מעוז: תביאו את הסיטואציה הזאת לפני ילדים, כל ילד יגיד לך שזה דבר מעוות.
אבי מעוז: כל ילד אפילו בגיל צעיר מאוד יגיד: רבותיי, אין פה צדק.
אבי מעוז: איך הילדים אומרים?
אבי מעוז: זה לא כוחות.
אבי מעוז: אתם יצרתם סיטואציה שזה לא כוחות.
אבי מעוז: מה אתם רוצים?
אבי מעוז: איזה כלי פרלמנטרי נשאר לנו כדי להביע את עמדתנו כשאנחנו חושבים שזוהי עמדה שמבוטאת לפחות ב-95% מהעם.
: 49%.
אבי מעוז: 49% מהעם, סליחה.
אבי מעוז: נכון, אתה צודק.
אבי מעוז: 49%, 48% מהעם.
יצחק פינדרוס: לא, אנחנו יותר מ-49%, כי ההבדל הוא יותר.
יצחק פינדרוס: אבל בוא נגיד שזה רק 49%.
אבי מעוז: עזוב, אני לא נכנס עוד פעם.
אבי מעוז: זה לא משחק, זה לא כוחות.
אבי מעוז: כל ילד בדעה של ילד, לא בדעה של מבוגר, אני לא מדבר על מבוגרים.
אבי מעוז: נכון, אפשר להסביר כל דבר, אפשר לעשות מניפולציה משפטית, מניפולציה פוליטית, אפשר לעשות את זה מהבוקר עד הערב וגם בלילה, אבל מה שכל ילד רואה, תביא את זה לכל ילד, הוא יגיד: המלך הוא עירום.
אבי מעוז: הוא יגיד: רבותיי, זה לא כוחות.
אבי מעוז: אז הוא לא משחק במשחק הזה.
אבי מעוז: כשאתה מראש נכנס למשחק שזה לא כוחות אז אנחנו לא משחקים במגרש הזה.
אבי מעוז: אין לנו כלי אחר.
אבי מעוז: אין לנו כלי אחר לבטא את מה שאנחנו חשים.
אבי מעוז: עכשיו אנחנו חשים שאנחנו מנסים לבטא את רחשי הלב של העם שבחר בנו, העם שבשדות.
אבי מעוז: לכן אני אומר שהקריאות שלכם הן קריאות, הכול בסדר, הלכו חברי כנסת, הגישו בג"ץ, הבג"ץ אמר לכם: תציעו הצעות.
אבי מעוז: נכון, הבג"ץ אמר לכם: תמשיכו להציע הצעות.
אבי מעוז: תשמע, זה לא עניין של בג"ץ, זה עניין של קצת הבנה.
אבי מעוז: בוא, הלכתם רחוק רחוק רחוק מאוד ומדיי במהלך שפתחתם מול האופוזיציה, אז אל תצפו להתנהגות אחרת של האופוזיציה.
אבי מעוז: ואנחנו באמת משתדלים להיות במשחק הזה, ואנחנו רוצים לחזור כמה שיותר מהר לשלטון, אבל בוא נשחק משחק הוגן.
אבי מעוז: זה לגבי ההשתתפות שלנו.
אבי מעוז: ואני מבין שהיום אנחנו גם לא יכולים להשתתף בהצבעות, אז זה בכלל משחק מצוין.
אבי מעוז: אבל זה יירשם לכם לדיראון עולם, זה יירשם לכם שהאליפות שזכיתם בה, וניהול הקואליציה שזכיתם בה, והממשלה שזכיתם בה היא ללא קרב.
אבי מעוז: ניצחון טכני.
אבי מעוז: זכיתם, מצוין, לא היה שום קרב.
אבי מעוז: לא הבאתם את זה לקרב אמיתי.
אבי מעוז: ועכשיו אני חוזר לדבר על הנושא שמאוד מטריד אותי, שלשמו אני פה בכנסת, בין היתר לשמו, זה פרק כ': מערך הכשרות.
אבי מעוז: כי, תראה, את המעט שאנחנו יכולים לעשות זה שאנחנו באים לפה ומדברים ואומרים את הדברים, ואנחנו אומרים אותם.
אבי מעוז: כבר כמה פעמים אני אמרתי והתייחסתי לנושא הזה, ייעול מערך הכשרות.
אבי מעוז: הייתי מאוד מעוניין לדעת האם הפרק הזה הוא אחד הפרקים שיש בו עדיין מחלוקות בתוך הקואליציה, או שבקואליציה אין מחלוקות בעניין הזה, וזה ברור לקואליציה שהיא הולכת להעביר את זה.
אבי מעוז: ואני מזכיר שוב את אמירותיי לשעבר לפני שבוע ובשבוע שעבר ולפני שבועיים, אני רק מקריא את הדברים שכתבה היועצת המשפטית של הכנסת, שהם ברורים, הם אינם משתמעים לשתי פנים, ואני חוזר ומבקש מכם.
אבי מעוז: תראה, הרי אחד הדברים שניסיתם לשכנע אותנו, אמרתם: תבואו לוועדות, תשתתפו בוועדות, תגידו מה שתגידו, אתם גם יכולים לשכנע חברים מהקואליציה.
אבי מעוז: ואמרנו לכם: כן, בסדר.
אבי מעוז: אבל מכיוון שאתם יודעים את כללי המשחק החדשים, כשלנו כבר אין אפילו את האפשרות להצביע, אז אתם לא באים לשמוע את חברי האופוזיציה.
אבי מעוז: אתם נמצאים שניים-שלושה חברי קואליציה, וזהו, ואנחנו מדברים אל הפרוטוקול, אנחנו מדברים אל המיקרופונים, אנחנו מדברים אל דברי ימי הכנסת.
אבי מעוז: בכל אופן, אני אומר עוד פעם, היועצת המשפטית לכנסת כתבה לנו: התיקון יוצר מהפכה של ממש בהסדרת תחום הכשרות, מסדיר עיסוק, וקובע הסדרים חדשים מורכבים תוך שינוי מעמדם של רבני ערים והרבנות הראשית.
אבי מעוז: אין קשר לתקציב, ולא ברור מדוע זה נכלל בחוק ההסדרים.
אבי מעוז: מומלץ לפצל להליך חקיקה רגיל.
אבי מעוז: אני קורא לכם, לפחות בפרק הזה, אני לא מתייחס ליתר הפרקים, יש שם עוד הרבה דברים אבסורדיים, אבל אני לא מתייחס אליהם, בפרק הזה אני קורא לכם, תפצלו את זה, תעבירו את זה להליך חקיקה רגיל.
אבי מעוז: הוא לא קשור לחוק ההסדרים.
אבי מעוז: אני קורא לכם להעביר את זה להליך חקיקה רגיל.
אבי מעוז: כמובן שאם לא תעבירו, אני חוזר על מה שאמרתי פעם קודמת, אנחנו נשקול לפנות לערכאות.
אבי מעוז: תודה רבה וגמר חתימה טובה.
ניר אורבך: תודה רבה, חבר הכנסת אבי מעוז.
ניר אורבך: חברת הכנסת גלית דיסטל, בבקשה.
גלית דיסטל אטבריאן: אני רוצה לומר לך, ניר יקר, שזאת איננה ממשלה אחדות, וזאת איננה ממשלה ימנית, וזאת גם ספק ממשלה ציונית, וזאת לבטח לא ממשלה דמוקרטית.
גלית דיסטל אטבריאן: ועכשיו אני אפרט.
גלית דיסטל אטבריאן: לגבי האחדות, מה שאנחנו רואים כאן זה אליטה סרוגה שחברה לאליטת שמאל, הצטרפה לכוח הערבי מוסלמי, ברובו לא פוסט-ציוני, אלא אנטי-ציוני, והחרימה את האחים שלה.
גלית דיסטל אטבריאן: החרימה את המרכז הלאומי, אנחנו קוראים לו ביביסטים – זה מצחיק אותי, כאילו שמדובר בכת – אלא שמדובר בקבוצה הפוליטית הכי גדולה בישראל.
גלית דיסטל אטבריאן: והקבוצה הזו, שמחזיקה את הלאומיות, ומחזיקה את הסנטימנט היהודי והציוני על כתפיה, ספינת האם הזאת מוחרמת.
גלית דיסטל אטבריאן: כשאתם אומרים אחדות זה לא שאתם מתנגדים לנו, אתם מתכחשים לקיומנו.
גלית דיסטל אטבריאן: יש פה אלמנט כל כך מכעיס, והזעם שאתה לגלגת עליו, על הצייצנים ברשתות וברחוב, זהו זעם אותנטי של הרוב הציוני בישראל, שכרגע נמצא לא כשיר ולא ראוי לשבת עם מר ניר אורבך, בניגוד למנסור עבאס, בניגוד לטיבי ועודה שתומכים בכם מבחוץ.
גלית דיסטל אטבריאן: אנחנו לא ראויים, הם כן.
גלית דיסטל אטבריאן: מה שעשיתם פה הוא מהלך חברתי סוציולוגי כל כך אסוני, כל כך רדיקלי, שאת האדים שלו אנחנו נרגיש עוד עשרות שנים קדימה.
גלית דיסטל אטבריאן: אתם לא ריסקתם את נתניהו, אתם לא ריסקתם את הליכוד, אתם ריסקתם את הגוש הלאומי בעבור אתנן לאדם שישב ושיקר יומיים לפני שהוא הפך לראש ממשלה.
גלית דיסטל אטבריאן: שיקר ואמר שהוא לעולם לא ישב עם לפיד, וראו זה פלא, הוא מוצא את עצמו מחובק עם אחמד טיבי.
גלית דיסטל אטבריאן: אז זאת לא ממשלת אחדות, אל תקראו לה ממשלת אחדות, אל תכחידו אותנו, אל תכחישו את קיומנו.
גלית דיסטל אטבריאן: אתם עושים פה מעשה נבלה שההשלכות שלו הן לשנים קדימה.
גלית דיסטל אטבריאן: אתם כל הזמן מדברים על חברה משוסעת, על חברה מפולגת, על חברה שכבר לא מצליחה למצוא מכנה משותף.
גלית דיסטל אטבריאן: בעודכם מדברים נורא יפה ובצורה נורא מנומסת ומקושטת ומלאת פופוליזם וסיסמאות, היישר מבית היוצר של בני עקיבא, מה שאתם עושים זה לפלג אותנו בצורה הכי מזעזעת שהייתה אי פעם במדינת ישראל.
גלית דיסטל אטבריאן: זה לגבי האחדות.
גלית דיסטל אטבריאן: עצתי באמת הידידותית, לפחות תפסיקו לומר "אחדות", כי בכל פעם שאתם אומרים "אחדות" אתם מתכחשים לקיומם של 33, אם לא 40, מנדטים, אם לא 50.
גלית דיסטל אטבריאן: זה אחד.
גלית דיסטל אטבריאן: לגבי הימנית, ידע הציבור שכל החלטה שהממשלה ה-so called, ימנית הזאת מקבלת תלויה לחלוטין באופן מתמטי ואבסולוטי ברצונם הטוב של אחמד טיבי, איימן עודה, מנסור עבאס, ווליד טאהא.
גלית דיסטל אטבריאן: זוהי האמת.
גלית דיסטל אטבריאן: והיה ותתבצע כל החלטה שנוגעת לביטחון אזרחי ישראל, אשר לא תישא חן בעיניהם של האנשים שהרגע ציינתי את שמם, הממשלה הזאת נופלת תוך שנייה.
גלית דיסטל אטבריאן: ומי יודע את זה ראשון?
גלית דיסטל אטבריאן: אדון בנט.
גלית דיסטל אטבריאן: הוא יודע את, זה נמצא היטב בתודעה שלו, וכל שיקול ביטחוני שיתבצע מעתה ואילך בממשלה הזאת הוא שיקול ביטחוני שטיבי ועודה ומסור עבאס צריכים לאשר או לא לאשר.
גלית דיסטל אטבריאן: אני חושבת שרוב אזרחי ישראל מסונוורים מעט מהעובדה שחובשי כיפות קיבלו את הנהגת המדינה, והם לא מבינים שזאת הממשלה האנטי-ציונית הראשונה שקמה במדינת ישראל.
גלית דיסטל אטבריאן: היא לא לא ימנית, היא פשוט לא ציונית.